Лъэныкъуэхэр зэгуроIуэ
«Полимер къабзэхэм щелэжьыну «Этана» завод» ООО-мрэ CPTDC, CKCEC Китай къэрал корпорацэхэмрэ Къэбэрдей-Балъкъэрым и Правительствэм и Унэм щIышылэм и 16-м щызэращIылIащ ETANA PEТ промышленнэ комплексыр ухуэным теухуа EPC-зэгурыIуэныгъэр.
А Iуэхум хэтащ республикэм и Правительствэм, Парламентым щыщхэр, къэрал комитетхэмрэ проект организацэхэмрэ я унафэщIхэр, ирагъэблэгъа къулыкъущIэхэр.
ЗэгурыIуэныгъэм Iэ щIадзын и пэ къихуэу, КъБР-м и Премьер-министр Мусуков Алий кIэщIу къытеувыIащ промышленнэ комплексыр зэгъусэу ухуэным иIэ мыхьэнэм, адэкIи зэдэлэжьэнымкIэ лъэныкъуэхэм къахузэригъэпэщыну хэкIыпIэхэр зыхуэдэм.
— Ныбжьэгъухэ, нобэ ирихьэлIэу икъукIэ лэжьыгъэшхуэ зэфIэдгъэкIащ. «Полимер къабзэхэр къыщIэзыгъэкIыну «Этана» завод» ООО- мрэ CPTDC корпорацэмрэ зэращIылIэ EPC-зэгурыIуэныгъэм ди щIыналъэм инвесторхэр къешэлIэным, Къэбэрдей-Балъкъэрым и промышленнэ предприятэхэр къэралым диIыгъыным хуэунэтIауэ IэмалыщIэхэр къызэIуихынущ. Инновацэ, инвестицэ лэжьыгъэр иригъэфIэкIуэнущ, ди республикэм дежкIэ мыхьэнэшхуэ зиIэ инвестицэ проектыр — полиэтилентерефталат щагъэхьэзырыну заводыр — ухуэным сэбэпышхуэ хуэхъунущ.
Жэуаплыныгъэ хэлъу мы Iуэхум зэрыбгъэдэтым папщIэ, ди дарэгъухэм фIыщIэ яхузощI, дубзыхуахэм Урысеймрэ Китаймрэ я зэпыщIэныгъэхэр зэригъэбыдэнур, ди зэдэлэжьэныгъэм зэрызригъэужьынур си фIэщ мэхъу.
Проектыр гъэзэщIэн щIэддзэмэ, продукцэщIэхэр къыщIэдгъэкIынущ, ухуэныгъэр зыхуей псэуалъапхъэхэмкIэ къытхузэгъэпэщынущ, республикэм и ухуакIуэ организацэхэм лэжьыгъэ щагъуэтынущ.
Проектым социальнэ Iуэхухэм увыпIэ хэха щеубыд. Псалъэм папщIэ, IэнатIэщIэу минитIрэ щитхум нэблагъэ къызэIутхыну ди мурадщ. ЦIыхухэм зэблэмыууэ улахуэр яIэрыхьэнущ, я псэукIэр ефIэкIуэнущ, къэкIуэну махуэм къыхэмыщты- кIыу хуэплъэнущ. КъищынэмыщIауэ, бюджет лIэужьыгъуэ псоми халъхьэм хэхъуэнущ.
Си псалъэм и кIэухыу къыхэзгъэщыну сыхуейт нобэ зэтщIылIэ зэгурыIуэныгъэм Къэбэрдей-Балъкъэрым и социально-экономикэ зыужьыныгъэм дежкIэ мыхьэнэшхуэ зэриIэр, республикэм и промышленнэ политикэр зытещIыхьам и мызакъуэу, зэрыщыту Урысей Федерацэм и промышленнэ комплексым къыпэщыт къалэнхэм ящыщ куэд гъэзэщIэным ар сэбэп зэрыхуэхъунур, — къигъэлъэгъуащ Мусуков Алий икIи CKCEC корпорацэм и президент, зиусхьэн Хуатан Чжоу псалъэр лъигъэсащ.
Абы зэрыжиIамкIэ, я компаниер дуней псом щынэхъ лъэрыхьхэм ящыщщ. Иужьрей илъэс 15-м къриубыдэу апхуэдэ проект куэд ягъэзэщIащ. «Этана» заводым и продукцэр адрейхэм ефIэкIын папщIэ, технологие лъагэхэмкIэ къызэрагъэпэщыну я мурадщ.
Зэрызэдэлэжьэну щIыкIэр ягъэнэIуа нэужь, ETANA PEТ промышленнэ комплексыр зэраухуэнум теухуа Е-Пи-Си-зэгурыIуэныгъэр зэращIылIащ. Абы Iэ щIадзащ Си-Ти-Ай-Ай компанием и президент, зиусхьэн Хуатан Чжоу, Си-Пи-Ти-Ди-Си компанием и вице-президент, зиусхьэн Вей Ян, «Полимер къабзэхэм щелэжьыну «Этана» завод» ООО-м и унафэщI Iэщын Сергей сымэ.
ИужькIэ Мусуков Алийрэ Вей Янрэ журналистхэм я упщIэхэм жэуап иратащ.
ХЬЭЖЫКЪАРЭ Алик.
